
B7‑0692/2011
Rezoluţia Parlamentului European referitoare la viitorul protocol de stabilire a posibilităţilor de pescuit şi a contribuţiei financiare prevăzute în Acordul de parteneriat în domeniul pescuitului încheiat între Uniunea Europeană şi Regatul Maroc (2011/2949(RSP))

Parlamentul European,
–
având în vedere Acordul de parteneriat în domeniul pescuitului dintre Uniunea Europeană şi Regatul Maroc [Regulamentul (CE) nr. 764/2006 al Consiliului din 22 mai 2006
],

–
având în vedere Protocolul de stabilire a posibilităţilor de pescuit şi a contribuţiei financiare prevăzute în Acordul de parteneriat în domeniul pescuitului încheiat între Uniunea Europeană şi Regatul Maroc (0000/2011),

–
având în vedere procedura de aprobare prevăzută la articolul 43 alineatul (2) şi la articolul 218 alineatul (6) al doilea paragraf litera (a) din Tratatul privind funcţionarea Uniunii Europene (C7‑0000/2011),

–
având în vedere avizul Comisiei pentru dezvoltare şi cel al Comisiei pentru bugete (A7‑0000/2011 şi A7‑0000/2011),

–
având în vedere expunerea de motive care face parte integrantă din recomandarea Comisiei pentru pescuit (A7‑0394/2011) şi în care sunt prezentate deficienţele protocolului actual cu valabilitatea de un an,

–
având în vedere articolul 115 alineatul (5) şi articolul 110 alineatul (2) din Regulamentul său de procedură,

A.
întrucât, potrivit evaluării ex post externe efectuate de Comisie, protocolul actual prezintă în mod clar un raport cost-beneficiu nesatisfăcător din cauza ratei scăzute de utilizare a posibilităţilor de pescuit negociate, precum şi din cauza problemelor ecologice şi sociale nerezolvate;

B.
întrucât noul protocol ce urmează să fie negociat de Comisie pentru perioada de un an care începe la 28 februarie 2012 ar trebui să ţină seama de aspectele prezentate mai jos,

1.
solicită Comisiei să devanseze negocierile cu privire la un nou protocol pentru a exclude situaţia în care se impune aplicarea provizorie a protocolului din cauza faptului că Parlamentul nu şi-a dat încă aprobarea;

2.
invită Comisia să se asigure că orice viitor protocol este sustenabil din punct de vedere economic, ecologic şi social, fiind totodată reciproc avantajos;

3.
solicită Comisiei să se asigure că principiul conform căruia navele UE beneficiază de acces numai la stocurile excesive este respectat în toate protocoalele viitoare;

4.
solicită Comisiei să se asigure că în viitorul protocol posibilităţile de pescuit sunt adaptate în funcţie de recomandările ştiinţifice şi de evaluarea ştiinţifică a stocurilor, precum şi în funcţie de nevoile sectorului pescuitului; insistă, de asemenea, ca măsurile tehnice şi posibilităţile de pescuit să ţină seama de recomandările ştiinţifice;

5.
invită Comisia să se asigure că sprijinul sectorial este utilizat mai eficient, iar monitorizarea este mai eficace;

6.
invită Comisia să depună toate eforturile pentru a obţine datele necesare cu privire la punerea în aplicare a protocolului, conferind astfel o transparenţă maximă procedurii legislative;

7.
solicită Comisiei să se asigure că viitorul protocol aduce beneficii grupurilor afectate ale populaţiilor locale;

8.
invită, de asemenea, Comisia să respecte cadrul interinstituţional şi rolul Parlamentului, în conformitate cu dispoziţiile Tratatului de la Lisabona;

9.
încredinţează Preşedintelui sarcina de a transmite prezenta rezoluţie Comisiei.

